钦定古今图书集成/明伦汇编/闺媛典/第029卷 > 故义武军节度支度营田易定等州观察处置
## 钦定古今图书集成/明伦汇编/闺媛典/第029卷 > 故义武军节度支度营田易定等州观察处置

等使。《检校司空同中书门下平章事赠太傅上谷郡王张公夫人邓国夫人谷氏神道碑》

前人

皇帝以文明御方夏，以德礼序人伦。贞元十二年秋
九月，诏侍臣德舆，以故义武节度检校司空同中书
门下平章事赠上谷郡王张孝忠夫人谷氏，淑行内
则，俾刻金石。臣闻风有采𬞟采蘩，《易》曰：“中馈贞吉。”所
以表柔明于内子，昭节信于元侯，宣力献功，抑有其
助。夫人之先，魏郡乐昌县人也。在汉元成之代，卫司
马吉以勋劳致命于绝域，大司农永以文学尽规于
本朝，《前史》书之，以励臣节。四代祖那律，皇朝谏议大
夫、弘文馆学士，正直之道，播于清时。曾祖补衮，左羽
林军长史。祖倚相，秘书省正字，仍代藏器，晦而不耀。
考崇义，天宝末有行师北鄙之劳，累书勋伐，至左金
吾卫大将军兼殿中监，赠特进。夫人“即特进府君之
第八女也。禀是门风，锺于女士，淑闲之度，中外宜之。
初太傅始自军校，建功河朔，克彰妇顺，敬赞宗事，正
位于内，尚柔有仪。洎太傅自易部领常山，遂分节旄，
以至公相。上略兼资于明智，中壸载扬其惠和。二姓
有辉，六姻是宪，尽褕翟之饰，动珩璜之声。”建中元年
封魏郡夫人，三年进封邓国夫人，旌淑哲也。《鹊巢》之
均一，家人之悔励，笾豆敬斋之色，琴瑟静好之仪，夫
人备有焉。帷堂昼哭，良兮继志，上慈下厚，就养无方，
此又令嗣之能致其敬也。贞元十一年冬，以门承勋
绩之崇，恩有选尚之贵，方筑外馆，聿来上京。十二年
春二月丁卯，以疾终于万年县安仁里私第，年四十
九。遗章上陈，敬而得礼，皇情悯恻，恩赠有加。嗣子茂
昭，义武军节度易定等州观察处置等使；赵复，左金
吾卫上将军、检校工部尚书、定州刺史兼御史大夫、
延德郡王，博陵上谷之师，以续休绪，戎车委重，优诏
抑情。次曰茂弘，雅王府司马；茂宣，舒王府长史；嗣雍，
祀王府谘议参军；嗣庆，试将作少监兼御史丞。幼曰
茂宗，银青光禄大夫行光禄少卿员外置同正员、驸
马都尉：皆以纯孝裕蛊，居丧执礼。以其年冬十月甲
戌，奉夫人之輤车，葬于京师少陵原。不祔旧封，式遵
古道，恩延戚里，有命从之。初夫人之兄从政，实传《戎
韬》之训，以中执法，剖符定州。有妹四人，皆贵异姓之
社；从夫以尊，公宫之教，率性而中，象服交映，鱼轩并
驰，其后婚亲，无非勋德。故太尉中书令西平王，今太
尉中书令琅琊王，夫人之姻也。纳征佐馂，焜燿乎一
时。此又闺门之盛，而积善有类也。柔正之风，本于王
化；恺悌之泽，洽于幽泉。此臣之所以拜受德音，铭兹
乐石也。铭曰：

在汉子云，偘然中正。昌言献可，远绪传庆。降及特进，
策勋斯盛。乃生夫人，如玉之温。婉彼淑质，宜乎盛门。
金弦石窌，所从益尊。亦既昼哭，道彰训育。中权之贵，
克继藩服。下嫁之荣，方承汤沐。生也有涯，寿胡不遐。
奄然冥寞，丧此柔嘉。遽还黄壤，空悲白华。秦原隐嶙，
丹旐徐引。此焉幽宅，自皆同尽。追琢徽音，终古不泯。